Kas Eestis keegi OpenSociali vidinaid ka kirjutanud on, näiteks Orkuti või Google personaliseeritud esilehe jaoks?    Käivitame lähiajal Fotoalbumi, Nagi ja Toru kasutajabaasil põhineva uue  sotsiaalse võrgustiku Keskus (keskus.ee) ja kasutame seal vidinate jaoks just OpenSocial liidest. Mõned suuremad veebisaidid juba oma vidinaid teevad, samas pole eriti silma jäänud just väiksemate eraisikust arendajate tehtu asju. Kui vaadata mujale maailma, on enamus vahvaid vidinaid just üksikisikust progejate kätetööna valminud. Ehk tahaks keegi ka Eestis kätt proovida?    Vidina loomine on ka eraisikutele hea võimalus oma võimete proovilepanekuks netirakenduste vallas. Facebooki ja teiste  sotsiaalsete võrgustike vidinad on näidanud, et neist võib välja kasvada ka toode või firma.    Samuti on vidinal võrreldes suurema toote või veebisaidiga hea eelis: see ei pea olema väga tõsine või läbimõeldud. Mõni hetke tuju või idee ajel loodud vidin on maailmas saanud popimaks kui väga ette planeeritud ja pikalt tehtud asjad.    Sissejuhatuse Keskuse OpenSocial vidinatesse leiab http://nagistaja.nagi.ee/?p=89    Loodetavasti käivitame tulevikus ka mõne ideede või vidinate konkursi uute Keskuse vidinate saamiseks.